Diari Oficial de la Generalitat Valenciana


Sumari del DOGV 4756, del 19-05-2004 (2004/4899)

ORDE de 5 de maig de 2004, de la Conselleria d'Infraestructures i Transport, per la qual es regulen ajudes econòmiques per a la millora del transport col·lectiu de viatgers per mitjà del foment d'energies alternatives en municipis de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4756

Data del DOGV
:   19-05-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/4899


Data del document
:   05-05-2004

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * desenvolupament sostenible
    * ajuda pública
    * transport públic
    * energia blana
    * suport econòmic
    * empresa de transport
    * transport de viatgers
    * administració local

ORDE de 5 de maig de 2004, de la Conselleria d'Infraestructures i Transport, per la qual es regulen ajudes econòmiques per a la millora del transport col·lectiu de viatgers per mitjà del foment d'energies alternatives en municipis de la Comunitat Valenciana. [2004/M4899]
  
En nombrosos municipis de la Comunitat Valenciana la utilització de mitjans de transport públic col·lectiu com a alternativa sostenible davant de la utilització massiva del vehicle privat en entorns urbans es troba amb problemes provocats per la pròpia configuració física dels nuclis urbans, derivada del seu origen, evolució històrica, creixement econòmic i condicionants orogràfics entre altres.
  
Esta situació es veu agreujada pel fet que estos centres urbans concentren bona part de les activitats terciàries del municipi i es constituïxen en pols d'atracció de desplaçaments, en els quals els mitjans convencionals de transport públic col·lectiu s'enfronten a viaris d'escassa capacitat i a una major vulnerabilitat mediambiental de l'entorn, la qual cosa resta eficiència al transport públic col·lectiu.
  
En este context sorgixen noves tecnologies en transport públic, actualment ja experimentades en altres ciutats espanyoles i europees, que es materialitzen en vehicles de menor grandària i millor maniobrabilitat, alimentats amb fonts alternatives menys contaminants que els combustibles convencionals.
  
La introducció d'estes noves alternatives de transport es veu dificultada, no obstant això, per les majors inversions requerides, donada l'especificitat del seu ús i la novetat dels processos tecnològics implicats.
  
En esta situació, conscient de la insuficiència de recursos propis dels municipis per a superar esta problemàtica, i de la sobrada compensació del sobrecost associat a estos nous mitjans en termes de reducció de la congestió i dels impactes associats, la Conselleria d'Infraestructures i Transport va establir durant els exercicis passats un programa d'ajudes econòmiques per a la inversió realitzada en l'adquisició de vehicles autobusos d'estes característiques. La gran acceptació i l'interés despertats per esta iniciativa aconsellen la seua prolongació per a l'exercici 2004.
  
D'altra banda, l'article 105 de la Llei 7/1985, de 2 d'abril, Reguladora de les Bases de Règim Local permet que les hisendes locals es nodrisquen d'aquells recursos que establisquen les lleis, a més dels tributs propis i de les participacions en els tributs reconeguts de l'Estat i de les comunitats autònomes. Així, l'article 2 la Llei 39/1988, de 28 de desembre, Reguladora de les Hisendes Locals, indica que les subvencions constituïxen part dels recursos de la hisenda de les entitats locals. Esta norma en l'article 40 regula el règim d'estes subvencions.
  
Per tot això, i tenint en compte el que disposa l'article 47 i concordants del Text Refós de la Llei d'Hisenda Pública de la Generalitat Valenciana i en virtut de les facultats conferides en l'article 35 de la Llei 5/1983, de 30 de desembre, de Govern Valencià i l'article 8 del Decret 114/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Infraestructures i Transport
  
ORDENE
  
Article 1. Objecte
  
1. Per mitjà de la present orde es regulen les bases de la concessió per a l'exercici 2004 d'ajudes econòmiques per a la millora del transport col·lectiu de viatgers per mitjà del foment d'energies alternatives.
  
2. S'establix per a l'exercici pressupostari de l'any 2004 un programa d'ajudes econòmiques a fi de fomentar i millorar el servici de transport públic col·lectiu urbà en municipis pertanyents a la Comunitat Valenciana.
  
3. Les ajudes s'atorgaran en els termes previstos en la present orde i d'acord amb l'ordenament jurídic vigent.
  
Article 2. Concepte de les ajudes
  
Les ajudes econòmiques es concediran per a l'adquisició de vehicles-autobusos, que consumisquen energies alternatives no contaminants, per a la utilització en la prestació dels servicis objecte del present programa, des de l'1 de gener de 2003.
  
Article 3. Quanties
  
1. Les ajudes s'atorgaran a càrrec del crèdit contingut en el programa 513.30 línia T0816000, capítol VII dels pressupostos de la Conselleria d'Infraestructures i Transport per a l'any 2004, i es destinarà un crèdit per import global de 250.000 (dos-cents cinquanta mil) euros, que podrà ser ampliat en cas d'existència de disponibilitats pressupostàries en el cas que siga insuficient per a atendre les peticions que, presentades dins del termini, acrediten que tenen els requisits establits en esta convocatòria.
  
2. En tot cas, les ajudes seran atorgades fins que s'esgote la consignació pressupostària corresponent.
  
3. L'adquisició de vehicles'autobusos per a la utilització en la prestació dels servicis de transport públic urbà regular d'ús general serà subvencionada amb un import que oscil·larà entre el 1% i el 100% de la inversió (neta d'IVA), en funció de l'adequació del vehicle i els servicis als objectius de l'orde i d'acor amb els criteris de baremació fixats en l'article 7 de l'orde.
  
Article 4. Beneficiaris
  
Podran ser beneficiaris d'estes ajudes els municipis i mancomunitats de municipis, o les empreses concessionàries que tinguen transport intern en la seua població o mancomunitat realitzat amb trànsits autoritzats en concessions interurbanes de transport públic regular permanent d'ús general de titularitat de la Generalitat Valenciana. La sol·licitud podrà ser realitzada per l'autoritat municipal o de la mancomunitat o bé per l'empresa concessionària.
  
Article 5. Requisits
  
1. Els municipis o empreses concessionàries que opten a les ajudes hauran de presentar un pla relatiu al servici urbà a prestar amb el vehicle subvencionat o els vehicles subvencionats, que s'ajustarà a les exigències establides en l'article 6, punt 4.6 de la present orde.
  
2. Els municipis o empreses concessionàries que opten a les ajudes estaran obligats, en tot moment, a facilitar tota la informació que els siga requerida per la Direcció General de Transports, així com a sotmetre's a qualsevol actuació de control i verificació en l'ocupació i ús de les ajudes atorgades.
  
3. Els vehicles hauran de ser accessibles a persones de mobilitat reduïda.
  
L'import de les subvencions o ajudes no podrà, aïlladament o juntament amb subvencions rebudes d'altres ens públics o privats, superar el cost d'adquisició del vehicle.
  
Article 6. Sol·licituds, documentació i terminis
  
1. Les sol·licituds d'ajuda es dirigiran, per mitjà d'instància formalitzada segons el model que figura en l'annex d'esta orde, al director general de Transports (Conselleria d'Infraestructures i Transport, Direcció General de Transports, av. Blasco Ibáñez, 50, 46717 València).
  
2. Les sol·licituds i la documentació exigida hauran de ser presentades en el termini de dos mesos, comptadors a partir de l'endemà de la publicació de la present orde en el Diari Oficial de la Generalitat Valenciana, en els servicis centrals (av. Blasco Ibáñez, 50, València 46120) o territorials de la Conselleria d'Infraestructures i Transport (c/ Gregorio Gea, 27, a València; av. del Mar, 16 a Castelló i av. Aguilera núm. 1-6a a Alacant), sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener. L'incompliment del termini de presentació de la sol·licitud determinarà l'automàtica exclusió en l'accés a l'ajuda.
  
3. Les sol·licituds hauran d'anar firmades, segons el cas, per l'alcalde president de la corporació municipal, pel president de la mancomunitat o persona que el represente o pel representant legal de l'empresa concessionària, la qual cosa s'haurà d'acreditar.
  
4. A la sol·licitud s'adjuntaran els documents següents:
  
4.1.Certificat de l'Acord del ple municipal en què s'incloga:
  
a) Aprovació del pla inicial dels servicis de transport regular d'ús general que cal desenvolupar en l'interior del municipi.
  
b) Facultar el president de la corporació municipal, quan siga el cas, a sol·licitar de la Conselleria d'Infraestructures i Transport l'ajuda econòmica necessària per a l'adquisició de vehicle o vehicles tipus autobús que es desitgen que siguen subvencionats per a la prestació dels servicis establits en el pla inicial.
  
4.2. Compromís exprés i conjunt del president de la corporació local o mancomunitat i del representant de l'empresa concessionària dels punts següents:
  
a) Que l'ús del vehicle que s'adquirisca s'ajustarà al que preveu l'avantprojecte del pla que es presente a la Conselleria i a què es referix la present orde.
  
b) Que el vehicle es destinarà de forma continuada a la prestació del servici i en les condicions contingudes en el pla inicial presentat i, si és procedent, en les incloses en la resolució de concessió de l'ajuda.
  
c) El sotmetiment a control i comprovació per part de l'administració autonòmica de l'adscripció i l'ús del vehicle als fins previstos.
  
d) Que es comunicaran altres ajudes o finançaments públics o privades sol·licitades o obtingudes per als mateixos fins.
  
4.3. Manifestació expressa i conjunta del president de la corporació local o mancomunitat o del representant de l'empresa concessionària dels punts següents:
  
a) Que es coneix i s'accepta la quantitat màxima que la Conselleria poguera subvencionar l'adquisició del vehicle o vehicles, la qual no es veurà incrementada per cap motiu.
  
b) Que es coneixen i s'accepten tots els requisits que s'establixen en la present orde i que l'incompliment d'estos facultarà la Conselleria d'Infraestructures i Transport a revocar la subvenció concedida, la qual cosa implicarà l'obligació de tornar les quantitats percebudes.
  
4.4. Factura proforma o pressupost del vehicle o vehicles que s'han d'adquirir.
  
4.5. Memòria explicativa de les característiques del vehicle o vehicles que s'han d'adquirir, preus de mercat, raons per a l'elecció del model en cada cas i detall del pla de finançament d'estos.
  
4.6. Pla inicial descriptiu dels servicis, siguen servicis ja existents o per crear, amb memòria explicativa sobre els motius de la seua prestació, la població atesa, la demanda que seria satisfeta amb els nous vehicles i les previsions d'ús del servici, amb concreció de línies, recorreguts, parades, expedicions, horaris i calendari, mitjans materials i humans, cost dels servicis i altres condicions de prestació, així com la necessitat de la subvenció sol·licitada. Es concretaran les condicions d'adquisició, titularitat i finançament dels vehicles per als quals es realitza la sol·licitud de subvenció.
  
4.7. Acceptació expressa del concessionari afectat de tot el contingut del pla inicial.
  
Haurà d'identificar-se l'empresa prestatària del servici, aportar la denominació, CIF i número de concessió administrativa.
  
4.8. Certificat de la població de dret en el municipi.
  
4.9. Quan el sol·licitant siga l'empresa concessionària, i d'acord amb el que disposa l'Orde de 30 de maig de 1996, de la Conselleria d'Economia i Hisenda (DOGV núm. 2.775 de 21.06.1996), s'haurà d'aportar la següent documentació acreditativa de trobar-se al corrent en el compliment de les obligacions tributàries i de Seguretat Social en el moment de l'acabament del termini de presentació de sol·licituds:
  
- Certificat expedit per l'òrgan estatal competent de l'administració tributària.
  
- Certificat expedit per l'òrgan competent de la Seguretat Social.
  
- Certificat expedit per l'òrgan competent de la Conselleria d'Economia i Hisenda de la Generalitat Valenciana.
  
Els referits certificats hauran de ser positius o, si és procedent, indicar que els deutes estan ajornats, fraccionats o acordada la suspensió amb ocasió de la impugnació de les liquidacions corresponents. Tindran validesa durant el termini de sis mesos des de la data de l'expedició, no obstant això si hagueren caducat abans de la proposta de resolució de la concessió, el beneficiari proposat haurà de presentar un certificat actualitzat.
  
- Alta referida a l'exercici corrent o últim rebut de l'Impost d'Activitats Econòmiques, amb declaració responsable que ho s'ha donat de baixa en la matrícula de l'impost esmentat.
  
No obstant això, quan l'empresa no estiga obligada a presentar declaracions o documents relatius a obligacions tributàries i de Seguretat Social, s'acreditarà esta circumstància per mitjà de declaració responsable.
  
Article 7. Criteri d'atorgament
  
Les sol·licituds d'ajuda econòmica seran ateses sempre que es complisquen els requisits establits en la present orde i prenent en consideració els criteris següents i fins al límit de la consignació pressupostària:
  
a) Respecte al model de vehicle elegit (d'1 a 40 punts).
  
1. Nivell de contaminació acústica i atmosfèrica (d'1 a 10 punts).
  
2. Grau d'adequació per a la prestació dels servicis a què s'adscriga, en especial pel que fa a l'adaptació a les dimensions del viari en els centres històrics i en altres àmbits en què per les seues característiques siga particularment aconsellable l'ús de vehicles de transport públic no contaminants (d'1 a 10 punts)
  
3. Nivell de fiabilitat tècnica (d'1 a 10 punts).
  
4. Grau d'accessibilitat per a les persones amb problemes de mobilitat reduïda. (d'1 a 10 punts)
  
b) Respecte als servicis a què es pretenga adscriure el vehicle: (d'1 a 60 punts)
  
1. Entitat de la demanda de transport que es pretenga atendre, tenint en compte tant factors quantitatius com qualitatius com l'escàs nivell de motorització o la baixa accessibilitat de les zones servides. (d'1 a 20 punts)
  
2. La vinculació dels servicis proposats a polítiques més generals relacionades amb la protecció d'àmbits urbans d'interés històric, la minoració del trànsit privat en zones on convinga incrementar les facilitats per als vianants, la potenciació del comerç local, etc. (d'1 a 20 punts)
  
3. El nivell de coordinació amb altres servicis de transport públic existents. (d'1 a 20 punts)
  
Article 8. Procediment
  
1. Rebudes les sol·licituds, es confeccionaran els expedients corresponents, l'examen i valoració dels quals correspondrà a la Direcció General de Transports i es podrà requerir els interessats perquè esmenen les deficiències detectades o aporten la documentació que es considere necessària.
  
2. L'examen i valoració dels expedients de sol·licitud d'ajudes correspondrà a un òrgan col·legiat integrat pel cap del Servici d'Administració del Transport, el cap de Servici de Planificació i el cap de Secció d'Ordenació del Transport, de la Direcció General de Transports. Una vegada fixades les admissibilitats i quanties segons els criteris establits en l'orde, s'elevarà la corresponent proposta al director general de Transports qui, al seu torn, elevarà la proposta de resolució al conseller d'Infraestructures i Transport per a la seua resolució definitiva que, en el cas d'atorgament de l'ajuda, expressarà amb exactitud la quantia atorgada.
  
3. El termini màxim per a resoldre i notificar les sol·licituds presentades serà de quatre mesos i el seu còmput es realitzarà des de la data en què la sol·licitud haja tingut entrada en el registre de l'òrgan competent per a la tramitació. Superat el termini esmentat sense que s'haja dictat resolució expressa haurà d'entendre's que esta és desestimatòria de la concessió de la subvenció.
  
Article 9. Justificació de la despesa
  
1. Una vegada notificades les resolucions d'atorgament i abans del cobrament d'estes per les entitats locals o empreses beneficiàries, estes hauran de justificar l'adquisició del vehicle en el termini de dos mesos des de la citada notificació i per a això aportaran la documentació següent:
  
a) Factura acreditativa de l'adquisició del vehicle. S'inclouran les característiques del xassís i la carrosseria.
  
b) Compromís d'adscriure i dedicar el vehicle adquirit a la realització del servici d'àmbit urbà a través de la concessió administrativa de transport públic regular permanent d'ús general corresponent, i s'haurà de presentar la documentació que acredite que la persona prestatària del servici ha assumit formalment la dita obligació respecte de la corporació local.
  
c) Sol·licitud de les actuacions administratives corresponents davant de l'administració autonòmica per a l'adaptació del títol concessional.
  
Una vegada aportada la referida documentació per l'entitat beneficiària i prèvia comprovació dels justificants, es procedirà per la Direcció General de Transports a tramitar la proposta de pagament corresponent.
  
Així mateix, es disposarà d'un termini de 95 dies des de la data de notificació de la resolució definitiva per a aportar la documentació següent:
  
a) Dades de domiciliació bancària.
  
b) Permís de circulació i fitxa tècnica del nou vehicle.
  
c) Còpia de la sol·licitud de matriculació del vehicle.
  
Article 10. Pagament de les subvencions
  
Una vegada rebuda dins del termini i en la forma escaient per l'administració autonòmica la documentació descrita en l'article anterior, i després de les oportunes comprovacions, es procedirà al pagament de la subvenció.
  
Article 11. Obligacions dels beneficiaris
  
Els beneficiaris d'estes ajudes estaran obligats a:
  
a) Mantindre les condicions establides en el pla presentat i acceptat pel concessionari.
  
b) Conservar la titularitat del vehicle adquirit.
  
c) Facilitar qualsevol dada o document que la Direcció General de Transports considere necessari demanar per a un coneixement exacte i veraç dels objectius i fins de la present orde i sotmetre's a qualsevol actuació de control als mateixos efectes.
  
d) Comunicar a la Direcció General de Transports qualsevol alteració o incidència relativa a la prestació del servici pel vehicle adquirit.
  
Article 12. Revocació de les ajudes
  
1. Serà procedent el reintegrament de les quantitats percebudes i l'exigència d'interessos des del moment del pagament de l'ajuda econòmica, en el cas que es verifique l'incompliment de les condicions establides en la present orde i, especialment, la no conservació de la titularitat del vehicle, la no prestació del servici, o l'incompliment dels trànsits i itineraris previstos en el servici.
  
2. A estos efectes l'òrgan competent podrà incoar per a la concessió de les ajudes, el corresponent expedient que podrà finalitzar, si és procedent, amb la revocació de la subvenció, l'obligació del reintegrament de les ajudes concedides i els corresponents interessos.
  
Disposicions finals
  
1. Es faculta el director general de Transports per a dictar les disposicions i adoptar les mesures que considere oportunes per al desenvolupament i aplicació del que disposa la present orde.
  
2. Per al coneixement de totes les qüestions que suscite el desplegament de la present orde serà competent la Conselleria d'Infraestructures i Transport.
  
3. La present orde entrarà en vigor l'endemà de la seua publicació en el Diari Oficial de la Generalitat Valenciana.
  
Contra la present disposició, que posa fi a la via administrativa, es pot interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.
  
Tot això de conformitat amb l'article 107.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener, de modificació de la citada llei, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 5 de maig de 2004
  
El conseller d'Infraestructures i Transport,